Buurtwag betrap 3 met vermoedelik gesteelde koper | Netwerk24
Deur Charné Kemp 28 Julie 2019 21:30
'n Rol koperkabel in 'n motor. Die Douglas-buurtwag het drie verdagtes aangekeer wat na bewering dié koper op 'n plaas gesteel het. Dit is sowat R20 000 werd. Foto: Verskaf
Die oplettendheid van die buurtwag op Douglas het gelei tot die inhegtenisname van drie mans wat na bewering koper van R20 000 op 'n plaas gesteel het.
Kapt. Sergio Kock, polisiewoordvoerder, sê die buurtwag het die mans op 25 Julie omstreeks middernag aangekeer.
"Die silwer Toyota-voertuig is op die R357-roete sowat 10 km buite Douglas opgemerk.
"Die buurtwaglede het die voertuig tot stilstand gedwing. Van die insittendes het gevlug, maar almal is vasgetrek. Die buurtwag het die polisie ontbied en die mans is in hegtenis geneem.
" 'n Rol koperdraad van R20 000 is in die voertuig gevind. Die vermoede is dat die koper op 'n nabygeleë plaas gesteel is."
Die gebiedskommisaris in Pixley Ka Seme, brig. Nomana Adonis, het die buurtwag geluk gewens en gesê dit is verblydend wanneer buurtwagte saam met die polisie werk.
* Die polisie het Saterdag 'n tuinier op Ritchie in hegtenis geneem wat na bewering sy werkgewer se .22-pistool en ammunisie gesteel en aan 'n man in Modderrivier verkoop het. Die koper is ook in hegtenis geneem en sal aangekla word van die onwettige besit van 'n vuurwapen en ammunisie.